**การแก้ไขปัญหาในพื้นที่ที่สำคัญ (Best Practice)**

**โดยใช้แนวทางของโครงการปิดทองหลังพระสืบสานแนวพระราชดำริ**

**แก้ไขปัญหาในพื้นที่บ้านปาง ตำบลหนองบัว อำเภอไชยปราการ จังหวัดเชียงใหม่**

**1. ความเป็นมา/สภาพปัญหาที่เกิดขึ้น**

อำเภอไชยปราการ เป็นพื้นที่ซึ่งมีความสำคัญเชิงภูมิศาสตร์ เพราะเป็นแหล่งต้นน้ำที่เป็นหัวใจสำคัญของระบบน้ำในจังหวัดเชียงใหม่ ปัจจุบันอำเภอไชยปราการ ยังประสบกับปัญหาหลายด้าน ทั้งทางด้านเศรษฐกิจ สังคมและสิ่งแวดล้อม จากการที่ป่าต้นน้ำถูกบุกรุกเพื่อใช้เป็นพื้นที่ทำกิน เกิดอากาศเสียเพราะหมอกควันจากการเผาเศษวัชพืชเพื่อเตรียมพื้นที่การเกษตร ดินเสื่อมคุณภาพด้วยสารพิษตกค้างจากการใช้สารเคมีเกษตรที่เข้มข้น น้ำปนเปื้อนสารเคมี ประชาชนขาดความรู้ที่จำเป็นในการยังชีพ ปัญหาความยากจน และปัญหาหนี้สิน เพื่อเป็นการแก้ไขปัญหาต่างๆ ดังกล่าว อำเภอไชยปราการจึงได้น้อมนำหลักปรัชญาเศรษฐกิจพอเพียง ของพระบาทสมเด็จ พระเจ้าอยู่หัว มาดำเนินการแก้ไขปัญหา โดยน้อมนำโครงการปิดทองหลังพระ สืบสานแนวพระราชดำริ มาขยายผลในพื้นที่นำร่อง คือ บ้านปาง หมู่ที่ 8 ตำบลหนองบัว เพื่อความอยู่ดีมีสุขของประชาชน และเป็นการแก้ไขปัญหาที่ยั่งยืน

โครงการปิดทองหลังพระ สืบสานแนวพระราชดำริ มีวัตถุประสงค์เพื่อแก้ไขปัญหาความยากจน และพัฒนาคุณภาพชีวิตของชุมชนท้องถิ่น ควบคู่กับการฟื้นฟูทรัพยากรธรรมชาติ และสิ่งแวดล้อม โดยประยุกต์หลักการองค์ความรู้ 6 มิติ (น้ำ ดิน เกษตร ป่า สิ่งแวดล้อม พลังงานทดแทน) และแนวทางพระราชดำริของพระบาทสมเด็จพระเจ้าอยู่หัว เป็นหลักในการปฏิบัติงาน ตลอดจนองค์ความรู้ของสมเด็จพระนางเจ้า ฯ พระบรมราชินีนาถ ในเรื่องการปรับปรุงดิน และนาขั้นบันได รวมทั้งประสบการณ์จากโครงการพัฒนาดอยตุง ฯ ของสมเด็จพระศรีนครินทราบรมราชชนนี มาประยุกต์ใช้ในการแก้ไขปัญหาความยากจน และฟื้นฟูทรัพยากรธรรมชาติ และสิ่งแวดล้อม

หลักการดำเนินงานของโครงการปิดทองหลังพระ สืบสานแนวพระราชดำริ ชาวบ้านในพื้นที่จะต้องพร้อมที่จะลุกขึ้นมาทำงานด้วยตนเอง ตามหลักการทรงงาน “ระเบิดจากข้างใน” และเชื่อมั่นศรัทธาแนวพระราชดำริ โดยเน้นการทำงานแบบมีส่วนร่วม แนวทางของโครงการปิดทองหลังพระไม่ใช่ระบบอุปถัมภ์ ไม่เน้นการแจกของ นอกจากถ่ายทอดองค์ความรู้ในการทำงาน และโครงการจะร่วมทำด้วยเมื่อชาวบ้านมีความพร้อม

สรุปปัญหา/ความต้องการของชุมชน

1) การจัดการระบบแหล่งน้ำเพื่อการเกษตร และระบบกักเก็บน้ำ

2) การส่งเสริมการเกษตร ทั้งการปลูกพืชและเลี้ยงสัตว์ที่เหมาะสมกับ สภาพพื้นที่ และการจัดหาตลาดรองรับ

3) การปรับปรุงคุณภาพดินให้มีความอุดมสมบูรณ์

4) การอนุรักษ์ป่าต้นน้ำบนน้ำรู การจัดการพื้นที่ป่าและการใช้ประโยชน์ที่ดิน

5) การลดรายจ่าย ปลูกผักทานเอง เลี้ยงสัตว์ไว้ในบริโภคในครัวเรือน เพื่อเพิ่มรายได้และปลดหนี้

- 2 -

**2. แนวทางปฏิบัติ/การแก้ไขปัญหา**

**◾** สอดคล้องกับองค์ความรู้ตามแนวพระราชดำริ ๖ มิติ น้ำ ดิน เกษตร ป่า พลังงานทดแทน สิ่งแวดล้อม และภูมิสังคม องค์ความรู้ที่เป็นสากล องค์ความรู้ครูภูมิปัญญาท้องถิ่น

**◾** ชาวบ้านร่วมคิด ร่วมทำ และเป็นเจ้าของ ตั้งแต่กระบวนการสำรวจ การก่อสร้าง (ไม่มีการจ้างเหมาและไม่มีค่าแรงงาน) รู้วิธีซ่อม บำรุงรักษา และการบริหารจัดการในระยะยาว

**◾** บูรณาการทำงานทุกหน่วยงานในพื้นที่เดียวกัน โดยจำแนกภารกิจของผู้มีส่วนเกี่ยวข้อง ได้แก่ หน่วยงานราชการ องค์กรปกครองส่วนท้องถิ่น รัฐวิสาหกิจ ภาคเอกชน และ ชาวบ้านในพื้นที่

**◾** การจัดทำงบประมาณตามหลักการทรงงาน ประหยัด เรียบง่าย ได้ประโยชน์สูงสุด โดยไม่อิงกับปฏิทินงบประมาณของราชการ แต่ให้สอดคล้องกับปฏิทินการเกษตรของชาวบ้าน

**◾** วัดผลสำเร็จของโครงการ/แผนงาน ตรงที่ชาวบ้านได้อะไรในระดับอยู่รอด พอเพียงและ ยั่งยืน

ระยะแรกของการดำเนินงาน คณะทีมงานได้ทำความเข้าใจ แนวคิดหลักการ และวิธีการทำงานในพื้นที่โครงการฯ ให้ชาวบ้านได้รับทราบ ประชุมราษฎรในพื้นที่เป้าหมาย สร้างความเข้าใจแนวทางการทำงาน ค้นหาทีมอาสาสมัครปิดทองหลังพระในพื้นที่ สำรวจข้อมูลที่เป็นจริงในพื้นที่ทุกมิติของหมู่บ้าน วิเคราะห์ข้อมูล จำแนกปัญหา/ความต้องการของราษฎร ประชุมราษฎรตรวจสอบและให้ความเห็นชอบต่อแผนการพัฒนา การสำรวจข้อมูลส่วนใหญ่ให้ชาวบ้านปรึกษากันและทำข้อมูลเอง โดยมีเจ้าหน้าที่และคณะกรรมการหมู่บ้าน(กม.) เป็นพี่เลี้ยง สำรวจข้อมูลสภาพเศรษฐกิจ สังคม ของราษฎรแบบการมีส่วนร่วม สำรวจและวัดปริมาณน้ำในแหล่งน้ำธรรมชาติในพื้นที่โครงการ หลังจากนั้นนำข้อมูลดังกล่าวมาร่วมกันวิเคราะห์ สังเคราะห์ข้อมูล ได้พบปัญหาในแต่ละมิติ เรียงลำดับความสำคัญ ดังนี้

1. น้ำเพื่อการเกษตร จัดระบบน้ำให้ทั่วทั้งพื้นที่ที่สูงกว่าระดับน้ำ

2. การเกษตร ส่งเสริมการเลี้ยงปลา หมู ไก่ กบ และปลูกพืชที่เหมาะสมกับสภาพพื้นที่ และมีตลาดรองรับ

3. ปรับปรุงคุณภาพดินให้มีความสมบูรณ์ เสริมธาตุอาหารในดินที่ขาดสำหรับพืชที่ปลูกในพื้นที่

4. อนุรักษ์ป่าต้นน้ำบนน้ำรู แยกพื้นที่การเกษตรให้ชัดเจน ห้ามมีการบุกรุกป่าเพิ่ม

5. ลดรายจ่าย ปลูกผักกินเอง เลี้ยงสัตว์ไว้บริโภคในครัวเรือน เพิ่มรายได้เพื่อปลดหนี้

หลังจากการสำรวจข้อมูล วิเคราะห์ข้อมูล และรู้ปัญหาที่แท้จริงของชุมชนแล้ว ชุมชนจึงได้จัดเวทีเพื่อจัดทำแผนการดำเนินการในระยะเร่งด่วน(Quick win) ขึ้นตามมิติต่างๆ ดังนี้

**มิติที่ 1 มิติน้ำ (การพัฒนาระบบน้ำ)**

1. โครงการขุดสระเก็บน้ำความจุ 35,000 ลูกบาศก์เมตร

2. โครงการขุดสระเก็บน้ำความจุ 19,200 ลูกบาศก์เมตร

3. โครงการวางระบบท่อเชื่อมระหว่างสองสระ ขนาด 6 นิ้ว ยาว 2,100 เมตร

4. โครงการวางท่อส่งน้ำเข้าในหมู่บ้าน

**มิติที่ 2 มิติดิน (การปรับปรุงคุณภาพดิน)**

1. โครงการปรับปรุงคุณภาพดิน ประกอบด้วยกิจกรรม

- ตรวจวิเคราะห์ดิน

- 3 -

- ฝึกอบรมสาธิตการตรวจวิเคราะห์ดิน

- การทำปุ๋ยหมักแบบไม่กลับกอง

2. ฝึกอบรม อาสาสมัครพัฒนาหมู่บ้าน เทคนิคการเก็บข้อมูลพื้นฐาน

**มิติที่ 3 มิติเกษตร**

1. โครงการขุดนาขั้นบันได

2. โครงการส่งเสริมการเลี้ยงหมูเหมยซาน

3. จัดกิจกรรมด้านการเกษตร

4. จัดฝึกอบรมการเลี้ยงไก่กระดูกดำ

**มิติที่ 4 มิติป่า**

1. โครงการอนุรักษ์ฟื้นฟูป่าต้นน้ำ

2. โครงการสร้างฝายชะลอน้ำ

3. โครงการทำแนวกันไฟ

**มิติที่ 5 มิติสิ่งแวดล้อม**

1. โครงการธนาคารใบไม้ ลดปัญหาหมอกควัน/ลดภาวะโลกร้อน

**มิติที่ 6 มิติพลังงานทดแทน**

1. ทดลองการทำบ่อแก๊สชีวภาพ โดยใช้มูลสุกร

**การสร้างความเข้มแข็งชุมชน**

1. โครงการหมู่บ้านเศรษฐกิจพอเพียงต้นแบบ

2. โครงการคุ้มบ้าน ประชาเป็นสุข

3. โครงการศูนย์เรียนรู้มีชีวิตเศรษฐกิจพอเพียง

**3. สรุปวิธีการทำงานที่นำไปสู่วิธีการที่เป็นเลิศ (Best Practice)**

1) สำรวจและวิเคราะห์ข้อมูลของพื้นที่ในทุกมิติ

2) วิเคราะห์ปัญหาและความต้องการของชาวบ้าน

3) อาสาสมัครพัฒนาหมู่บ้าน คณะทำงานระดับอำเภอ ปรึกษาหารือกัน และทำเมนูโครงการพัฒนา

ให้ชาวบ้านเลือก

4) คณะทำงานระดับอำเภอ ชวนชาวบ้านคุยเพื่อปรับวิธีคิด ให้อยู่แบบพึ่งพาตนเอง

5) คัดเลือกครัวเรือนต้นแบบเพื่อทำแผนชีวิตชุมชน ที่มาจากความต้องการของชาวบ้าน

6) คณะทำงานระดับอำเภอ ผู้นำชุมชน ลงไปทำแผนชีวิตของชุมชน รายกลุ่ม (สายน้ำ/ป๊อกบ้าน/

ถนน/แปลงนา)

7) จัดทำเป็นแผนชีวิตของชุมชน ที่มี ปฏิทินการผลิตทั้งปี และปริมาณการผลิต ต้นทุน และมูลค่า

8) นำแผนงาน/โครงการ ที่หน่วยงานราชการคิดไว้มาปรับให้สอดคล้องกับแผนชีวิตของชุมชน

9) จัดทำเป็นแผนปฏิบัติการ ที่เป็นของชาวบ้านและหน่วยงาน ที่ระบุผู้รับผิดชอบ เพื่อให้ได้ผลตาม

ปฏิทินการผลิต

10) ทำกิจกรรมที่สร้างศรัทธา (Quick win) ทำแล้วเห็นผล

- 4 -

11) ส่งเสริมให้เกิดกิจกรรมที่เป็นความร่วมมือของชุมชน

12) ติดตามให้เป็นไปตามแผนงาน โดยส่วนราชการมีการรายงานทุกเดือน และติดตามผลทุก 3

เดือน

**4. ปัจจัยที่นำไปสู่ความสำเร็จ (Key Success Factors)**

**เข้าใจ** ศึกษาและสำรวจข้อมูลที่เป็นจริงของชุมชนทุกด้าน ทั้งด้านกายภาพ เศรษฐกิจ สิ่งแวดล้อม

สังคม วัฒนธรรม โดยการค้นหาสาเหตุและผลกระทบที่เกิดขึ้น

**เข้าถึง** สื่อสารสร้างความเข้าใจและความมั่นใจของชุมชน ร่วมกันวิเคราะห์ปัญหา และความต้องการของชุมชน ให้ชุมชนมีส่วนร่วมในการสำรวจข้อมูล และมีส่วนร่วมในกระบวนการพัฒนา

**พัฒนา** พัฒนาระบบน้ำและระบบชลประทานในพื้นที่ ส่งเสริมให้ชุมชนมีข้าวเพียงพอต่อการบริโภคตลอดปี พัฒนาต้นแบบกองทุนพัฒนาพันธุ์พืช กองทุนปศุสัตว์ กองทุนอาชีพ ส่งเสริมให้ “ปลูกทุกอย่างที่กิน กินทุกอย่างที่ปลูก” ป่าเศรษฐกิจ และป่าใช้สอย การจัดทำบัญชีครัวเรือน ส่งเสริมศักยภาพและความเข้มแข็งของชุมชน

สร้างให้ชาวบ้านในพื้นที่มีความพร้อมที่จะลุกขึ้นมาทำงานด้วยตนเอง ตามหลักการทรงงาน **“ระเบิดจากข้างใน”** และ **“เชื่อมั่นศรัทธาแนวพระราชดำริ”** เน้นการทำงานแบบมีส่วนร่วม ไม่แจกของ เน้นถ่ายทอดองค์ความรู้ และร่วมทำเมื่อชาวบ้านมีความพร้อมทำงานแบบองค์รวม วัดผลที่ **“ชาวบ้านได้อะไร”**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*